**Πρόσκληση εκδήλωσης ενδιαφέροντος**

**Σεμινάριο εξεύρεσης εταίρων στο πλαίσιο του Ευρωπαϊκού Προγράμματος Erasmus+ (Γερμανία, 22 - 25/10/2015)**

Στο πλαίσιο της συγκεκριμένης πρόσκλησης για εκδήλωση ενδιαφέροντος ανακοινώνεται το ακόλουθο Σεμινάριο εξεύρεσης εταίρων:

**Τίτλος**: “*Raising the Quality of Teaching in the European Classroom” -Targeting the improvement of basic skills and exploring innovative ways of individualized teaching and learning*

Το Ίδρυμα Κρατικών Υποτροφιών, στο πλαίσιο των αρμοδιοτήτων του ως Εθνική Μονάδα για το πρόγραμμα Erasmus+, ανακοινώνει τη δυνατότητα υποβολής αίτησης για συμμετέχοντες σε σεμινάριο με τίτλο: “*Raising the Quality of Teaching in the European Classroom” - Targeting the improvement of basic skills and exploring innovative ways of individualized teaching and learning,* που διοργανώνει η Εθνική Μονάδα Erasmus+ της Γερμανίας στη Δυτική Πομερανία στις 22 - 25 Οκτωβρίου 2015 στο πλαίσιο των Διεθνικών Συναντήσεων Συνεργασίας του Προγράμματος Erasmus+ (Erasmus+ Transnational Cooperation Activities/TCAs). Η συμμετοχή στο σεμινάριο έχει θέμα τη βελτίωση της ποιότητας διδασκαλίας μέσα στην τάξη.

Οι Διεθνικές Συναντήσεις Συνεργασίας διοργανώνονται από τις Εθνικές Μονάδες των χωρών που συμμετέχουν στο Πρόγραμμα Erasmus+ και στόχος τους είναι η βελτίωση της ποιότητας στη συνολική εφαρμογή του προγράμματος συμβάλλοντας με αυτό τον τρόπο στην αύξηση του αντίκτυπου του προγράμματος σε συστημικό επίπεδο. Παρέχουν ένα βήμα για διάλογο πάνω σε θέματα ευρωπαϊκών και εθνικών προτεραιοτήτων που αποτελούν κοινό τόπο ενδιαφέροντος, συνεισφέροντας στην ανταλλαγή ιδεών και πρακτικών και στην προώθηση της ποιότητας της εκπαίδευσης και των συστημάτων κατάρτισης των συμμετεχουσών χωρών.

Το σεμινάριο απευθύνεται σε Διευθυντές και Υποδιευθυντές Σχολικών Μονάδων Πρωτοβάθμιας και Δευτεροβάθμιας Εκπαίδευσης, σε Εκπαιδευτικό προσωπικό Σχολικών Μονάδων Πρωτοβάθμιας και Δευτεροβάθμιας Εκπαίδευσης, καθώς και σε άτομα αρμόδια για τη λήψη αποφάσεων στο χώρο της σχολικής εκπαίδευσης.

Οι κύριοι στόχοι του σεμιναρίου είναι:

* Η ανάπτυξη βασικών δεξιοτήτων μέσω αποτελεσματικότερων μεθόδων διδασκαλίας στα μαθήματα των μαθηματικών, της επιστήμης, και της λογοτεχνίας.
* Η βελτίωση της συνεργασίας εσωτερικά καθώς και της συνεργασίας με τους γονείς και τους εξωτερικούς εμπλεκομένους.
* Η ανάπτυξη αποτελεσματικότερων μεθόδων διδασκαλίας και μάθησης σε όλες τις διαβαθμίσεις του σχολείου.

**Ημερομηνία και τόπος διεξαγωγής**: 22 - 25 Οκτωβρίου 2015, Schwerin – Mecklenburg-Western Pomerania, Γερμανία

**Αριθμός διαθέσιμων θέσεων**: 3

**Εκτιμώμενο κόστος ταξιδίου**: 600 ευρώ

**Τομείς ενδιαφέροντος:** Σχολική Εκπαίδευση

Η επίσημη γλώσσα του σεμιναρίου είναι η Αγγλική.

Το ΙΚΥ – Εθνική Μονάδα Erasmus+ θα αναλάβει να καλύψει τα έξοδα ταξιδίου τριών (3) συμμετεχόντων σε ποσοστό 95%, ενώ σε ποσοστό 5% οι δαπάνες ταξιδίου θα καλυφθούν από ιδίους πόρους των συμμετεχόντων. Οι δαπάνες διαβίωσης θα καλυφθούν από την Εθνική Μονάδα της Γερμανίας σε ποσοστό 100%.

Οι ενδιαφερόμενοι παρακαλούνται να υποβάλλουν την αίτηση τους μέχρι 10 Αυγούστου στο ekaimakoudi@iky.gr συμπεριλαμβάνοντας και ένα πεδίο όπου θα αιτιολογούν την απόφαση τους να δηλώσουν συμμετοχή (200 λέξεις κατ’ ανώτατο).

Για περισσότερες πληροφορίες οι ενδιαφερόμενοι μπορούν να απευθύνονται στα τηλέφωνα 2103726359 και 2103726397 ή στο ηλεκτρονικό ταχυδρομείο ekaimakoudi@iky.gr